
Forvie Naitional Naitur 
Reserve Scots Leaflet. 

F ORVIE Naitional Naitur Reserve haes 
pitten oot a braw glaizie leaflet wi 
coloured foties an awthin. It’s aw 
screivit in Scots an furthset bi Scottish 
Naitural Heritage, uphaudit, sillerwise, bi the 
Croun Estate. It’s 
cried Eider Deuks or 
Annets an inower, it 
tells ye aw aboot the 
deuks an the’r e’en a 
bit at the hinneren 
tellin fowk tae tak 
tent an keep a guid 
haud on tae thair 
dugs:— 

“Tykes an deuks 
dinna gyang 

thegither. 

Gin ye tak yer tyke a 
daaner i the Forvie 
bents, ye’ll hae ta 
min an pit it on a bit 
tow else ye’ll be brackin a bye-laa o the 
Naitur Reserve. I the simmer ilka deuks nest 
richt bye the roadies. E’en a weel-naitured 
tyke can pit a’ the deuks to crockaneetion an 
the hoodie craws and sea-maws will gaap the 
gorbelt aigs. 

I the hinner-en leevin is an affa trauchle fa 
wil’ craiturs. A playfu tyke can rin efter a 
flaucht o birds an they become fair forfochen. 
This stushie can mak a’ the difference atween 
leevin an deein. Muckle his to bi deen tae 
help the annets so tak tent aa ye fouk wi 
tykes an min on yon bit tow!” 

Oniebodie ettlin tae speir a copie shuid 
screive or phone tae:- 

Stevenson Forvie Centre, 

Forvie National Nature Reserve, 

Little Collieston Croft, 

Collieston, 

Ellon, 

Aiberdeenshire, AB41 8RU. 
m 01358 751330 

-OOOOO- 

UHI Projeck Policy 
Statement on Linguistic an 
Cultural Identity. 

T HE Univairsitie o the Hielands an 
Islands haes setten oot its language 
policy in a wicelike A3 document. The 
policy statement is screivit in five languages 
an set oot in five columns wi a sindert 


column for ilka leid. The five languages is 
Gaelic, English, Shetlandic, Scots an 
Orcadian, aw in that order. The document is 
signed at the fit bi Professor Brian S Duffield 
an John Angus Mackay an oniebodie ettlin 
tae git a copie shuid screive or phone tae:— 
Professor Brian Duffield, 

Director an Chief Executive UHI, 
Caledonia Hoose, 

63 Academy Street, 

Inverness, IV1 IBB 
m 01463 236000 

e-screive: brian_duffield/eo @fc.uhi.ac.uk 
or executive_office/eo @fc.uhi.ac.uk 
-ooo- 

Scots Tung WITTINS 
on the wab. 

The Scots Tung Wittins can be vizzied or 
doon-loadit an prentit (noo in HTML format 
forbye) frae the wab-steid o :- 

The Scots Speikers Curn, Glesca. 

Wab-steid backin :- 
http://www.mlove.free-online.co.uk/ 

-ooo- 

Heid-lines an Sneckins frae 
the Press. 

T HE follaein heid-lines wis taen frae the 
pages o the Scotsman in Julie, the lest 
twa frae the same edeetion. “Help, 
murder, polis, it’s the sports day 
stooshie.”, “Oursels as ithers see us.” an 
“Die hard wi a kilt oan.” In the text o the 
hinnermaist ane, the’r anither reference tae 
“Die Hard Wi a Bunnet Oan.” 

-ooo- 

Foondamental Truiths. 

PEAKIN aboot the English language, 
John Locke threapit, “Whatever foreign 
languages a man meddles with, that 
which he should critically study and 
labour to get a facility, clearness and 
elegancy to express himself in, should be 
his own.” 

Syne Scots, oor mither tung, is oor ain 
language, than whit’s a foondamental truith 
anent the English language tae the English 
shuid haud juist as siccar anent the Scots 

language tae the Scots. Onie Scottish 
pairliament that daesna uphaud an forder thae 

foondamental truiths, whaur the Scots 
language is concairned, canna be seen tae be 
serrin its Scots voters as weel as the British 
pairliament haes been serrin its English 
voters. 

-ooo- 

Gie Scots a Shout! 

T HE Scots Leid Associe is stertin up a 
new campaine airtit at MSP’s an the 
Scottish pairliament tae forder the Scots 
language an tae gie it mair public staunin. In 
the licht o the fack that the’r juist aboot nae 
proveesion for the Scots language in the 
Scottish pairliament an nae public staunin for 
Scots, the Associe is noo cawin on the 
politeecians tae gie support tae the campaine 
an letters is bein sent oot tae ilka MSP speirin 
support. This campaine is cried Gie Scots a 
Shout! an it pits forrit the case for Scots tae 
be gien the same as Gaelic is gittin areddies: 
Scots signage, leaflets an bulletins in the leid 
an Scots-speakin in onie pairliament ongauns 
recordit in Scots. 

The Scots Leid Associe is speirin an aw for 
aw Scots leid cum maimbers an upsteerers 
tae screive tae thair ain MSP’s tellin thaim ye 
want proveesion for Scots an that ye support 
Gie Scots a Shout! Tell thaim it’s an issue 
that maitters tae ye. 

Mind that awbodie haes mair nor the ae MSP 
an forbye thair ain constituency MSP, 
awbodie haes seeven regional MSP’s (the 
anes aff the pairtie leets). Gin ye dinna ken 
wha yer MSP’s is, phone David Brown, 
S.L.A. Naitional Secretar, on 0411 586881 
or bi e-screive tae D.Brownl @tesco.net or bi 
post tae D. Brown, c/o SLRC, AK Bell 
Library, York Place, Perth, PH2 8EP. Yer 
MSP’s addresses is easy. It’s juist his or her 
nem follaed bi The Scottish Pairliament, 
Edinburgh, EH99 ISP. Thair e-screive 
addresses is juist his or her nem screivit the 
follaein wey:- 

Jock.Tamson.msp @ scottish.parliament.uk 
-ooo- 

Tae See Oorsels 
as Ithers See Us? 

R Katja Lenz PhD., frae Cologne 
Univairsitie, haes been ower here a lot 
this last year or twa. She got her 
doctorate on Scots in Scottish Drama an she 
an her boss, Professor Manfred Gorlach, hae 
a new beuk on Scots comin oot neist year. 
It’ll be screivit in English an cried A Textual 
History of Scots an hae a wheen o sneckins 
taen frae The Brus richt up tae Trainspottin. 












Thay’r howpin it’ll git uised alang wi 
Professor Charlie Jones’ Edinburgh History 
o The Scots Language at the univairsities. 
Forbye this, Katja is an International 
Research Fellow at Queen Margaret 
Univairsitie College alang wi a lad frae 
Canada that’s warkin wi Bill Findlay on mair 
owersettins o Martin Bowman’s Quebecois 
plays. 

-- 000 - 

Dedicatit tae the Memory o 
Tom Meek, W. Lothian. 

T HE West Lothian Broadly Scots 
Society haes juist brocht oot a wee 
soond kistie cried The Scots Tongue - 
“Words, Poems & Stories” - frae West 
Lothian an dedicatit it tae the memory o 
thair late kenspeckle Chairman, Tom Meek, 
that dee’d on the 
13t. Januar this 
year. Tom’s vice is 
ane o the monie 
recordit on the 
kistie an ye can 
hear him readin 
The Stirkie Staw 
an The Clootie 
Dumpling. 

The kistie haes 
words an thair 
meanins on the ae 
side an 22 Poems 
an Stories on the tither. It’s tae be gien oot 
tae aw the Primary Schuils in West Lothian 
tae be uised alang wi the beuk o “Scots 
Words And Their Meanings As Used In 
West Lothian” that thay furthset an sent oot 
tae aw the schuils a while syne. The kistie 
haes been furthset wi the uphaud o West 
Lothian Cooncil. The Broadly Scots Society 
is daein a grand job forderin the Scots leid in 
the West Lothian schuils an shuid be prood o 
pittin oot sic a wicelik soond kistie. The 
West Lothian Cooncil deserves nae sma pat 
on the back an aw for haein the smeddum tae 
uphaud the Society an the Scots language o 
the airt. Gin oniebodie wad ettle tae ken mair 
anent the kistie or the Broadly Scots Society, 
thay shuid screive tae:- 

Mary Whyte (Secretar) 

8, Leving Place, 

Eliburn, 

Livingston, 

EH54 6ST. 

- 000 - 

Scotland's Cultur for the 
New Millennium. 

T HE Scottish Executive o the new 
Scottish pairliament is o a mind tae sort 
oot a naitional strategy tae forder an 
develop Scotland’s cultur in the new 
millennium. Tae thon end, Rhona Brankin, 
Depute Meenister for Cultur an Sport, is gaun 
tae lench a consultation document cried 
“Celebrating Scotland - A National 
Cultural Strategy”. The lench is tae tak 
place in the Cawdor Suite o the Jarvis 
Caledonian Hotel, Inverness, at 10.30am for 
11.00am on Tuesday lOt. August (coffee will 
be tae haund). This will merk the stert o a 


consultative ongaun that will speir oot the 
consaits o airts organisations an the public as 
weel, ower aw the airts o Scotland, throu a 
nummer o public forgaitherins an screivit 
repones, or the end o October. We 
unnerstaun that public forgaitherins is tae be 
hauden in Edinburgh, Glesca, an Aiberdeen 
an aiblins thay micht kythe in Dundee an 
Dumfries forbye 

We howp that the Scots leid will be weel 
representit at the Inverness forgaitherin an 
the anes tae follae an oniebodie that ettles tae 
ken mair shuid screive tae:- 

James Lonie, 

Scottish Executive, 

Education Department, 

Arts & Cultural Heritage Division, 
Victoria Quay, 

Edinburgh, EH6 6QQ. 

8 0131 244 0341 
or phone John Watson on:- 
W 0131 244 0344 

We howp an aw that fowk that’s no gaun tae 
onie o the forgaitherins will speir the abuin 
fowk for a copie o the consultation document 
an pit forrit thair ain consaits anent the Scots 
language tae the consultation. 

-ooo- 

Theatre Alba at the 
Edinburgh Festival. 

T HE follaein shaws is bein pit on bi 
Theatre Alba ower the Festival time. 

SHAKESPEARE AT THE 
SHERATON. 

Pit thegither bi Charles Nowosielski. 

Musical Director Connie Harris. 

August 5-13, 21:00 (22:30) at the 
Sheraton Hotel - Venue 13 
The passions o Shakespeare ackit oot in a 
dirlin cabaret souch. 

THE THREE SISTERS. 

Bi Anton Chekhov. 

Owerset intae Scots bi David Purves. 

August 17-29 (no on 23) 19:30 (22:15) at 
Lauriston Halls - Venue 27 
A braw owersettin o the maisterpiece intae 
Scots. 

TAMLANE. 

Bi Edwin Stiven. 

Promenade play in Duddingston Kirk Manse 
Gairden. 

August 19-22, 26-29 20:15 (22:00) at 
Duddingston Kirk - Venue 121 
A glamourie stravaig set agin the 
magneeficent backgrund o Duddingston Loch 
an Kirk. 

Box Office 8 0131 226 5138. 

-ooo- 

Yulecaird 1999. 

T HE Yule caird for this incomin Yule is 
noo in the haunds o the prenters an we 
howp tae hae it ready for sale athin the 
neist twa weeks or that. The front picter 
shaws the Kirk Assembly biggin sittin oot 
ower the Mound wi the Noroway tree on the 
brae afore it. The Assembly Ha is hame tae 
the Scottish pairliament or sic time as the 
new biggin at Holyrood is feinished. The 
caird is A4 scored tae A5 size an prentit on a 
guid wechtie glaizie caird wi Janet’s wee 
pome inower:- 


A Yuletide tree's a 
bonnie sicht 
Wi ilka brainch 
’ , ableeze wi licht 

Brawest o aw maun 
shairlie be 
On Embro's Mound, 

Fair Noroway's Tree. 

The dreichest saison o the year 
Is brichtened bi this gift sincere 
Diffusin sic a couthie glow 
On trauchled shoppers doon ablow. 

Sae lat us glent juist lik thon tree 
Crouse an hertie wi neibours be 
Win abuin daurk an dowie days 
An shoother yin anither's waes. 

-ooo- 

Bowles? 

EORDIE Jooks’ guid-mither haed been 
no weel sae Beenie, his wife, haed 
phoned the doctor an gaed alang tae her 
mither’s hoose tae sit by her an lat the doctor 
in whan he chapped the door. 

It wisna lang afore the doctor arrived an wis 
tellt whit the maitter wis. As he stertit tae 
soond Beenie’s mither’s chist, he speirt, 
“Have your bowels moved today?” 

“Eh? Whit’s that?” speirt the auld sowl wi 
her bein kinna deef like. 

“The doctor’s speirin aboot yer bowels, 
mither.” 

“Ma bowles? O ay, thay’r on thon shelf 
ablow the bunker hen.” 

“Naw! No thae bowles mither.” Beenie 
lootit ower wi her mooth close tae her 
mither’s lug an whuspert, “The doctor juist 
wants tae ken if ye’v haed a keech the day.” 
“A keech? Naw, no the day hen, but A haed 
twa yestreen.” 

Beenie turned tae the doctor juist in case he 
didna unnerstaun but he juist nodded wi a 
smile an sayed, “Yes, I got the message.” 

-ooo- 

HE abuin story is aw true an juist the 
nems haes been chynged tae proteck the 
‘guilty’. 

_ Ed. 

Makars' Neuk 

THE BEWTIES OF THE FUTE-BALL. 

Brissit brawnis and brokin banis, 

Stride, discord and waistie wanis; 

Crukit in eild, syne halt withal - 
Thir are the bewties of the fute-ball. 

Unbekent c. 1550 

